Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 73/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Ribera del Duero“

Referenčné číslo: PDO-ES-A0626-AM04

Dátum oznámenia: 20. 11. 2019

OPIS A DÔVODY SCHVÁLENEJ ZMENY

1. Zahrnutie bielych vín a pojmu „clarete“ (Oddiel 2 Špecifikácie a bod 1.4 Jednotného Dokumentu)

Opis a dôvody

Zahrnutie bielych vín ako výrobku s CHOP „Ribera del Duero“ a zahrnutie synonyma „clarete“ pri opise ružových vín s cieľom zlepšiť ich predajnosť.

Regulačná rada sa domnieva, že skúsenosti s výrobou bielych vín v danej oblasti, najmä za posledných 20 rokov a prevažne z domácej odrody Albillo Mayor, sú dostatočné na to, aby tieto výrobky získali CHOP „Ribera del Duero“.

Existuje viacero dôvodov, aby regulačná rada vypracovala pravidlá týkajúce sa výroby týchto vín, najmä vzhľadom na naliehanie odvetvia: túžba zachovať v danej oblasti historické vinohrady s touto bielou odrodou, ako aj ich genetickú diverzitu, ohlas v médiách a komerčný úspech týchto vín na trhu.

Tento druh bieleho vína z odrody Albillo Mayor, spravidla s CHZO „Vino de la Tierra de Castilla y León“, predáva momentálne približne 25 vinárskych podnikov, ktoré zaznamenali pozoruhodný úspech (päť vín z odrody Albillo Mayor dosiahlo viac ako 91 bodov v rebríčkoch prestížnej publikácie The Wine Advocate).

Vzhľadom na žiadosti výrobcov, ktorí chcú zachovať používanie tradičného pojmu „clarete“ v oblasti, ktorá týmto vínam dodáva charakteristickú farbu, sa dospelo k rozhodnutiu zahrnúť daný pojem do opisu ružových vín. Nejde o zmenu podmienok či výrobných postupov.

Druh zmeny: normálna

Biele vína a vína „claretes“ (rovnaký typ ako ružové vína, ale označujú sa tradičným pojmom používaným v danej oblasti, ktorý súvisí s ich farbou a je uznaný vo vnútroštátnych právnych predpisoch o označovaní) sú zahrnuté v kategórii „Víno“, ktorá ostáva jedinou kategóriou povolenou v špecifikácii výrobku. Touto zmenou sa neupravuje, nedopĺňa ani nevypúšťa žiadna kategória vína. Preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

2. Opis fyzikálno-chemických vlastností bielych vín (Oddiel 2 špecifikácie a bod 1.4 jednotného dokumentu)

Opis a dôvody

Vymedzenie analytických vlastností, ktoré musia biele vína spĺňať, aby zodpovedali špecifikácii výrobku a získali CHOP „Ribera del Duero“.

Na zahrnutie tohto nového druhu vína treba určiť jeho fyzikálno-chemické vlastnosti, aspoň v zmysle článku 20 vykonávacieho nariadenia Komisie (EÚ) 2019/34 zo 17. októbra 2018, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013 a nariadenia Európskeho parlamentu a Rady (EÚ) č. 1306/2013.

Druh zmeny: normálna

Touto zmenou sa upravujú fyzikálno-chemické vlastnosti, ale nepredstavuje podstatnú zmenu konečného výrobku, ktorý si uchováva vlastnosti a profil opísané v odkaze, ktoré sú výsledkom vzájomného pôsobenia prírodných a ľudských faktorov. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

3. Nové vymedzenie organoleptických vlastností (Oddiel 2 Špecifikácie a bod 1.4 Jednotného Dokumentu)

Opis a dôvody

Nové vymedzenie organoleptických parametrov, ktoré musia spĺňať rôzne kategórie vín, aby mohli získať CHOP „Ribera del Duero“ v záujme ich lepšieho zosúladenia so súčasnými technikami senzorickej analýzy.

Zahrnutie žiaducich organoleptických vlastností bielych vín s označením CHOP.

Skúsenosti regulačnej rady v rámci projektu financovaného z EPFRV s názvom „Rozvoj analytických nástrojov na štandardizáciu senzorickej analýzy, ktorú vykonávajú degustačné výbory pre CHOP Castile a Leon“, boli podnetom pre spresnenie definícií rôznych typov výrobku a zahrnutie niektorých pôvodných definícií s cieľom lepšie objasniť ich výklad. Táto zmena sa vykonáva v záujme lepšieho opisu vlastností, ktoré musí spĺňať každý typ vína, ale aj v záujme lepšieho uplatňovania systému senzorickej analýzy (v štádiu vývoja), ktorý zodpovedá norme UNE-EN ISO/IEC 17025:2017.

Na opis bielych vín sa použili údaje z uvedeného projektu (niektoré dôležité odkazy) a opisy zozbierané v priebehu času pre tento dobre etablovaný miestny typ vína, pretože vína sa už v danej oblasti intenzívne skúmali a boli predmetom testovania na experimentálnom a skúšobnom oddelení regulačnej rady.

Nejde o zmenu vlastností výrobku, ale o poskytnutie podrobnejšieho opisu v súlade s novými metódami senzorickej analýzy.

Druh zmeny: normálna

Touto zmenou sa upravujú organoleptické vlastnosti, ale nepredstavuje podstatnú zmenu chráneného výrobku, ktorý si uchováva vlastnosti a profil opísané v odkaze, ktoré sú výsledkom vzájomného pôsobenia prírodných a ľudských faktorov. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

4. Revízia pestovateľských postupov [Oddiel 3 písm. a) Špecifikácie a bod 1.5.1 Jednotného Dokumentu]

Opis a dôvody

Vymedzenie minimálneho prirodzeného obsahu alkoholu v hrozne odrody Albillo Mayor použitého na výrobu chránených vín.

Vzhľadom na významnú sviežosť tohto typu vína a pri zohľadnení skúseností a správ, ktoré národný ústav pre poľnohospodárske technológie (Instituto Tecnológico Agrario Castilla y León, ITACyL) vypracoval pre odrodu Albillo Mayor počas klonovej selekcie, sa stanovila minimálna hranica pre dodržanie uvedeného parametra na úrovni 17,9 °Brix (10,5 °Beaumé). Toto rozhodnutie ovplyvnili aj faktory ako rastúci dopyt po sviežich vínach na trhu, dopyt po tomto type bieleho vína a značné klimatické rozdiely medzi ročníkmi.

Ďalej sa rozhodlo, že parametre budú vyjadrené v stupňoch Brix, ktoré sú vhodnejšie pri stanovovaní kontrolných úloh pri zbere hrozna.

Druh zmeny: normálna

Touto zmenou sa upravujú iba východiskové podmienky suroviny. Nepredstavuje podstatnú zmenu chráneného výrobku, ktorý si uchováva vlastnosti a profil opísané v odkaze, ktoré sú výsledkom vzájomného pôsobenia prírodných a ľudských faktorov. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

5. Zmena výrobných podmienok: výlisnosť [oddiel 3 písm. b) Špecifikácie a bod 1.5.1 Jednotného Dokumentu]

Opis a dôvody

Zvýšenie výlisnosti zo 70 litrov/100 kg hrozna na 72 litrov/100 kg hrozna.

Vďaka novým technológiám vo vinárskych podnikoch, chladeniu a používaniu vákuových filtrov na klasifikáciu muštu sa v posledných rokoch čoraz častejšie používala hroznová šťava, a to bez významného negatívneho vplyvu na kvalitu. Výsledkom je vyšší výnos pri zachovaní kvalitatívnej úrovne, aká sa požaduje v špecifikácii výrobku.

Druh zmeny: normálna

Táto zmena nepredstavuje podstatnú zmenu chráneného výrobku, ktorý si uchováva vlastnosti a profil opísané v odkaze, ktoré sú výsledkom vzájomného pôsobenia prírodných a ľudských faktorov. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

6. Podmienky a lehoty vyzrievania [oddiel 3 písm. b) Špecifikácie a bod 1.5.1 Jednotného Dokumentu]

Opis a dôvody

Pravidlá týkajúce sa podmienok a období vyzrievania sa presunuli na vhodnejšie miesto.

Samotné pravidlá sa nemenili, iba sa presunuli z oddielu 8 písm. b) bodu 3 (Pravidlá označovania), kde boli uvedené ako pravidlá týkajúce sa používania tradičných pojmov a nepovinného označovania, do oddielu 3 písm. b) bodu 3 (Osobitný enologický postup, podmienky vyzrievania).

Pri tejto príležitosti sa objasnil aj výpočet období vyzrievania, t. j. že ich začiatok sa vždy musí počítať najskôr od 1. októbra roku zberu. Okrem toho platí, že výpočet minimálneho obdobia vyzrievania v prípade tradičných pojmov „RESERVA“ a „GRAN RESERVA“ sa začína počítať od momentu, keď sa šarže vína nalejú do sudov z dubového dreva.

Stanoví sa aj maximálna kapacita sudov, ktorá sa považuje za vhodnú z hľadiska kvality konečného výrobku (330 pre tradičné pojmy a 600 pre „Roble/Barrica“).

Druh zmeny: normálna

Táto zmena zahŕňa iba zmenu odseku a objasnenie. Nepredstavuje podstatnú zmenu chráneného výrobku, ktorý si uchováva vlastnosti a profil opísané v odkaze, ktoré sú výsledkom vzájomného pôsobenia prírodných a ľudských faktorov. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

7. Zmena obmedzení pri výrobe vína: odrodové zloženie červených vín [Oddiel 3 písm. c) Špecifikácie a bod 1.5.1 Jednotného Dokumentu]

Opis a dôvody

Nové vymedzenie odrodového zloženia červených vín s CHOP „Ribera del Duero“, pri ktorom sa možný podiel odrody Red Grenache zvýšil na 25 %, keďže ide o čoraz uznávanejšiu odrodu na trhu.

Toto rozhodnutie sa prijalo s cieľom prispôsobiť maximálny možný percentuálny podiel pre použitie odrody Red Grenache podľa úrovne stanovenej pre ostatné povolené červené odrody. Táto zmena sa zahrnula na žiadosť odvetvia, ktoré oceňuje špecifiká danej odrody. Jej použitie však nemá vplyv na kvalitu, ak sa použije aspoň 75 % odrody Tempranillo, Tinto Fino alebo Tinta del País. Niektorí výrobcovia používajú uvedenú odrodu čoraz častejšie. Poukazujú na vysoké hodnotenia, ktoré tieto vína získali od kritikov, dokonca aj tie, ktoré nespĺňajú podmienky pre získanie chráneného označenia, pretože podiel uvedenej odrody prekračuje stanovenú úroveň. Odroda Red Grenache sa tradične používala pri výrobe miestnych červených vín. Preukazuje sa tak jej historický význam a súvislosť s regiónom.

Miestne pozemky, na ktorých sa pestuje odroda Red Grenache, sú jedinečným zdrojom genotypickej rozmanitosti, keďže sa získali „masovým výberom“ z generácie na generáciu, a tak sa dokonale prispôsobili územiu. Regulačná rada chce práve tento miestny aspekt zachovať a vyzdvihnúť, aby mohla disponovať nástrojmi na zvládnutie zmien, najmä v súvislosti s globálnym otepľovaním.

Súčasný trhový dopyt po sviežich vínach napokon ešte vo väčšej miere preukazuje užitočnosť tejto odrody, z ktorej sa s najväčšou pravdepodobnosťou vyrobia vína s požadovanými vlastnosťami.

Druh zmeny: normálna

Táto zmena nepredstavuje podstatnú zmenu chráneného výrobku, ktorý si uchováva vlastnosti a profil opísané v odkaze, ktoré sú výsledkom vzájomného pôsobenia prírodných a ľudských faktorov. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

8. Zmena obmedzení pri výrobe vína: odrodové zloženie bielych vín [Oddiel 3 písm. c) Špecifikácie a bod 1.5.1 Jednotného Dokumentu]

Opis a dôvody

Stanovenie percentuálnych podielov odrôd, ktoré majú spĺňať chránené biele vína. Týka sa to najmä hlavnej odrody Albilla Mayor.

Biele vína registrovaných výrobcov bez označenia pôvodu, ktoré sú na trhu čoraz rozšírenejšie, majú vysoký podiel miestnej odrody Albillo Mayor. Mohli by preto spĺňať požadovaných 75 % pre hlavnú odrodu, ak by sa uplatnila rovnaká argumentácia ako pri červenom víne z danej oblasti, t. j. minimálny percentuálny podiel odrody Tempranillo je takisto 75 %.

V prvom prechodnom ustanovení platného nariadenia o označení pôvodu Ribera del Duero a o regulačnej rade sa predovšetkým stanovuje:

Po prvé. – V súlade s tretím prechodným ustanovením vyhlášky z 21. júla 1982 môže regulačná rada povoliť výrobu chránených vín z hrozna pochádzajúceho z vinohradov v oblasti výroby, v ktorej sa pestuje viacero odrôd, a to pod podmienkou, že odrody povolené týmto nariadením majú najväčší podiel.

Po druhé, treba zohľadniť budúce zahrnutie nových typov vína do špecifikácie. Preto by sa mala zaistiť osobitosť miestnej odrody a zároveň vytvoriť priestor na začlenenie iných tradičných odrôd do vín, ak to v budúcnosti bude podložené odbornými štúdiami.

V tejto súvislosti treba dodať, že vína vyrobené z hlavnej odrody Albillo Mayor sa na trhu umiestnili ako kvalitné špecifické vína a vo všeobecnosti sa v rámci svojej kategórie predávajú za vysoké ceny, takže sa zaradili medzi biele vína najvyššej kvality.

Druh zmeny: normálna

Vyššie v texte je odôvodnené, že zahrnutie bielych vín nepredstavuje zmenu podmienok EÚ. Po zahrnutí uvedených vín sa stanovia pravidlá ich výroby a obmedzenia na zachovanie základných charakteristík miestnych vín. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

9. Revízia zemepisnej oblasti (Oddiel 4 Špecifikácie a bod 1.6 Jednotného Dokumentu)

Opis a dôvody

Preskúmanie zemepisnej oblasti.

Vymedzená oblasť sa nezmenila. Aktualizovali sa iba názvy miest, ktoré ju tvoria, pretože po zavedení označenia pôvodu sa zmenili hranice obcí a miestnych samospráv.

Druh zmeny: normálna

Zmenilo sa iba znenie odseku, nie samotná oblasť.

10. Zahrnutie maximálneho hektárového výnosu pre odrodu albillo mayor (Oddiel 5 Špecifikácie a bod 1.5.2 Jednotného Dokumentu)

Opis a dôvody

Opis a dôvody: Zahrnutie maximálnej povolenej produkcie na hektár pri odrode Albillo Mayor, ktorá je stanovená na 9 500 kg/ha.

Hoci sa produktivita odrôd pri víne Ribera del Duero môže líšiť, podľa štúdií ITACyL vypracovaných počas výberu klonov odrody Albillo Mayor je výnos 9 500 kg/ha primeraný pre túto odrodu a zodpovedá špecifikácii výrobku.

Zo skúseností takisto vyplýva, že tento údaj ITACyL je primeraný, pretože vzhľadom na súčasné obmedzenie maximálnej produkcie sa vinári musia vzdať veľkého množstva strapcov, keďže v rámci chránených vín sa hrozno môže použiť iba na výrobu červených a ružových vín.

Toto obmedzenie (vyššie ako pôvodne) je výsledkom toho, že sa do špecifikácie výrobku zahrnuli biele vína vyrobené prevažne z uvedenej odrody. Po týchto vínach vyznačujúcich sa sviežosťou je značný dopyt, ktorý sa však ťažko uspokojuje vzhľadom na pôvodné obmedzenie výroby z tejto odrody.

Druh zmeny: normálna

Odroda Albillo Mayor používaná najmä na výrobu bielych vín si vyžaduje stanovenie maximálneho hektárového výnosu. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

11. Zahrnutie albillo mayor ako hlavnej odrody (Oddiel 6 Špecifikácie a bod 1.7 Jednotného Dokumentu)

Opis a dôvody

Opis a dôvody: Odroda Albillo Mayor sa považuje za hlavnú odrodu, keďže v danej oblasti mala vždy vynikajúcu povesť.

Zahrnutie bielych vín do špecifikácie musí vychádzať z významného postavenia odrody Albillo Mayor. Preto sa musí považovať za základnú odrodu a nie len uvádzať ako povolená odroda.

Možno uviesť viacero dôvodov, prečo by Albillo Mayor mala byť hlavnou odrodou na výrobu bielych vín v Ribera del Duero:

— Po prvé, je to jediná biela odroda povolená v danej oblasti.

— Po druhé, ide o hlavnú bielu odrodu, z ktorej sa vyrábajú vína predávané v registrovaných vinárskych podnikov a ktorej úspech na trhu a obľuba medzi kritikmi vzbudzujú veľký záujem.

— Po tretie, je to najtradičnejšia a najcharakteristickejšia odroda pestovaná v chránenej oblasti. Vlastnosti bielych vín sú teda úzko previazané s touto odrodou, ktorá sa preto musí uznať ako hlavná odroda na výrobu bielych vín v oblasti Ribera del Duero.

Vzhľadom na uvedené skutočnosti sa v súvislosti so zahrnutím miestnych bielych vín javí stanovenie Albillo Mayor ako hlavnej odrody, aby sa zachovala osobitosť a tradičné vlastnosti vín z tejto oblasti.

Odroda Albillo Mayor sa v tomto regióne odjakživa pestovala s odrodou Tempranillo. Obe odrody dodávajú vínam z oblasti Ribera del Duero osobitný charakter.

Druh zmeny: normálna

Odroda Albillo Mayor, ktorá sa používa najmä na výrobu bielych vín, bola vždy povolená a je prvotriednou bielou odrodou v tejto oblasti. Nejde o zmenu, len o uznanie vyššie uvedených skutočností. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

12. Zahrnutie výnimky pre historické menšinové odrody (Oddiel 6 Špecifikácie)

Opis a dôvody

Zahrnutie hrozna z historických vinohradov ako súčasť chránených vín.

Zmiešanie niektorých značne menšinových odrôd s hlavnými je dlhoročnou tradíciou, a to aj v čase zavedenia označenia pôvodu pre danú oblasť v prípade ružových vín/„clarete“ (ktoré bolo súčasťou osobitných pravidiel pred vypracovaním špecifikácie výrobku).

Miestne pozemky, na ktorých sa pestujú rôzne historické odrody, sú takisto významným zdrojom genetickej rozmanitosti, keďže sa po celé generácie šľachtili formou masového výberu, a tak sa náležite prispôsobili charakteru územia. Regulačná rada by takisto chcela zachovať a vyzdvihnúť tradičnú osobitosť tejto oblasti, predovšetkým s cieľom získať nástroje na zvládnutie meniacej sa situácie, a to najmä v kontexte globálneho otepľovania.

Na trhu je momentálne dopyt po komplexných vínach s výraznejšou sviežosťou a bohatými odtieňmi, čo svedčí o užitočnosti uvedených odrôd.

Druh zmeny: normálna

Táto zmena nepredstavuje podstatnú zmenu vlastností výrobku, ktorý si uchováva osobitné vlastnosti vysvetlené v odkaze. Cieľom je spojiť tradičné postupy a potenciál odrôd z tejto oblasti s novými trendmi vo výrobe vína s cieľom dosiahnuť výrobok najvyššej kvality, ktorý zodpovedá chuťovým preferenciám spotrebiteľa. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

13. Aktualizácia znenia odkazu (Oddiel 7 Špecifikácie a bod 1.8 Jednotného Dokumentu)

Opis a dôvody

Minimálne zmeny znenia odkazu na objasnenie niektorých pojmov a odôvodnenie navrhovaných zmien.

Navrhované zmeny špecifikácie pre CHOP „RIBERA DEL DUERO“ nepredstavujú podstatnú zmenu odkazu ani ho nespochybňujú. Bolo však potrebné ho prepracovať s cieľom objasniť niektoré pojmy, a to najmä aby sa zdôraznilo, že príslušné zmeny sú odôvodnené a nenarúšajú príčinnú súvislosť.

Druh zmeny: normálna

Nejde o podstatnú zmenu, len o vhodnejšie znenie. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

14. Zmena oddielu 8 ďalšie uplatniteľné požiadavky (Oddiel 8 Špecifikácie a bod 1.9 Jednotného Dokumentu)

Opis a dôvody

Zmeny v oddiele 8 (Iné uplatniteľné požiadavky), ktorými sa aktualizuje právny rámec a objasňujú sa určité prvky, ako napríklad povinnosť zahrnutia do registrov, výnimky zo stanovených výnosov, odôvodnenie plnenia do fliaš na mieste pôvodu a údaje na etiketách. Zavádza sa aj možnosť používania menších zemepisných celkov v názvoch lokalít.

Tento odsek bol úplne zmenený s cieľom objasniť niektoré aspekty, ktoré neboli dosť jasné. Znenie teraz viac zodpovedá platným pravidlám.

Pokiaľ ide o používanie nepovinného názvu menšieho zemepisného celku, zavádza sa možnosť uviesť v rámci zemepisnej oblasti názvy obcí a menších lokálnych subjektov (sídelných jednotiek). Ide o reakciu na žiadosť odvetvia, keďže spotrebitelia čoraz viac oceňujú údaje o pôvode výrobku.

Hranice uvedených lokalít sú presné, pretože ide o správne členenie.

Druh zmeny: normálna

Navrhované zmeny tohto odseku nezahŕňajú zmenu chráneného názvu ani nové obmedzenia predaja. Táto zmena preto nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

15. Aktualizácia oddielu 9 písm. b) kontrola špecifikácie: monitorovacie úlohy [Oddiel 9 písm. b) Špecifikácie]

Opis a dôvody

Opis a dôvody: Aktualizácia odseku o monitorovacích úlohách.

Podľa postupu certifikácie uvedeného v norme UNE-EN ISO 17065, do ktorého je zapojená regulačná rada, treba tento odsek prepracovať tak, aby bol v súlade so zásadami stanovenými v danej norme.

Druh zmeny: normálna

Táto zmena nepatrí do žiadnej z kategórií stanovených v článku 14 ods. 1 nariadenia (EÚ) 2019/33.

JEDNOTNÝ DOKUMENT

1. Názov výrobku

Ribera del Duero

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

„VINO TINTO JOVEN“, „JOVEN ROBLE“

„JOVEN“ (bez vyzrievania alebo s vyzrievaním a/alebo vyzrievanie v sude menej ako tri mesiace)

Vzhľad: číre, aspoň so strednou intenzitou farby, ktorá prechádza z purpurovočervenej až do fialovej.

Vôňa: prítomnosť aróm červeného a/alebo čerstvého čierneho ovocia v strednej miere.

Chuť: vyvážené a svieže vďaka kyselinke, telo je stredné alebo nevýrazné a dochuť aspoň krátka.

„JOVEN ROBLE“ (vyzrievanie a/alebo kvasenie v sude najmenej tri mesiace)

Vzhľad: číre, aspoň so strednou intenzitou farby, ktorá prechádza z purpurovočervenej až do fialovej.

Vôňa: aróma červeného a/alebo čerstvého čierneho ovocia spolu s arómami vyzrievania v dubovom sude.

Chuť: vyvážené a svieže vďaka kyselinke, telo je prinajmenšom stredné s aspoň krátkou dochuťou.

Fyzikálno-chemické parametre stanovené v tomto odseku musia v každom prípade spĺňať obmedzenia stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) (*1) 0,833 Maximálny celkový obsah oxidu siričitého (v miligramoch na liter) 150

„CRIANZA“

Vzhľad: číre, aspoň so strednou intenzitou farby, ktorá prechádza z granátovočervenej až do fialovej. Bez oxidu uhličitého.

Vôňa: aróma čerstvého červeného a/alebo čierneho ovocia spolu s arómami vyzrievania v dubovom sude, ktoré sú aspoň stredne intenzívne.

Chuť: vyvážené s dostatočnou sviežou kyslosťou, stredným až plným telom a stredným až dlhým záverom.

Fyzikálno-chemické parametre stanovené v tomto odseku musia v každom prípade spĺňať obmedzenia stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4 v miliekvivalentoch na liter Maximálny obsah prchavých kyselín (v miliekvivalentoch na liter) (*2) 0,833 Maximálny celkový obsah oxidu siričitého (v miligramoch na liter) 150

ČERVENÉ VÍNA „RESERVA“ A „GRAN RESERVA“ A INÉ ČERVENÉ VÍNA STARŠIE AKO DVA ROKY

„RESERVA“ A „GRAN RESERVA“

Vzhľad: číre alebo mierne kalné, aspoň so strednou intenzitou farby, ktorá prechádza z tehlovočervenej až do fialovej. Bez oxidu uhličitého.

Vôňa: stredne intenzívne arómy z vyzrievania v dubovom sude, môžu sa objaviť tóny ovocných kompótov, nie však čerstvého ovocia.

Chuť: vyvážené s dostatočnou kyslosťou, stredným až plným telom a stredným záverom.

INÉ VÍNA STARŠIE AKO DVA ROKY (vyzrievanie alebo kvasenie v sude viac ako tri mesiace)

Vzhľad: číre alebo mierne kalné, aspoň so strednou intenzitou farby, ktorá prechádza z tehlovočervenej až do fialovej.

Vôňa: aróma vyzrievania v dubovom sude.

Chuť: vyvážené s dostatočnou kyslosťou, stredným až plným telom a stredným záverom.

Fyzikálno-chemické parametre stanovené v tomto odseku musia v každom prípade spĺňať obmedzenia stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11,5 Minimálna celková kyslosť 4 gramy na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) (*3) 0,833 Maximálny celkový obsah oxidu siričitého (v miligramoch na liter) 150

ROSÉ/„CLARETE“

Bez vyzrievania:

Vzhľad: Číre, farba cibuľovej šupky prechádza do malinovočervenej, na dne fľaše sa môžu vyskytnúť sivé odtiene.

Vôňa: arómy červeného a/alebo iného ovocia.

Chuť: vyvážené a svieže s priemernou alebo vysokou kyslosťou a ľahkým alebo stredným telom.

S vyzrievaním:

Vzhľad: Číre, farba cibuľovej šupky prechádza do malinovočervenej, na dne fľaše sa môžu vyskytnúť sivé odtiene.

Vôňa: arómy čerstvého alebo zaváraného červeného ovocia a/alebo iného ovocia, spolu s arómami vyzrievania v dubovom sude. Vína „Reserva“ a „Gran Reserva“ nemusia mať ovocnú arómu.

Chuť: vyvážené a svieže s priemernou alebo vysokou kyslosťou a ľahkým alebo stredným telom.

Fyzikálno-chemické parametre stanovené v tomto odseku musia v každom prípade spĺňať obmedzenia stanovené v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálna celková kyslosť 4,3 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) (*4) 0,833 Maximálny celkový obsah oxidu siričitého (v miligramoch na liter) 180

BIELE VÍNA

Bez vyzrievania:

Vzhľad: číre, slamovožltá farba rôznej intenzity.

Vôňa: arómy „iného“ ovocia, môžu sa prejaviť rastlinné tóny.

Chuť: vyvážené a svieže s priemernou alebo vysokou kyslosťou a ľahkým alebo stredným telom.

S vyzrievaním:

Vzhľad: číre so slamovožltým až zlatožltým odtieňom. Vo vínach s tradičnými pojmami „Crianza“, „Reserva“ a „Gran Reserva“ je povolený odtieň starého zlata.

Vôňa: aróma „iného ovocia“, ktoré môže byť čerstvé alebo zavárané, spolu s arómou vyzrievania v dubovou sude. Vína „Reserva“ a „Gran Reserva“ nemusia mať ovocnú arómu.

Chuť: vyvážené a svieže s priemernou alebo vysokou kyslosťou a ľahkým alebo stredným telom.

Maximálny obsah prchavých kyselín:

0,65 g/l pri nekvasených vínach, ktoré nevyzrievali v sude (10,83 miliekvivalentov na liter)

0,8 g/l pri kvasených vínach a/alebo vínach, ktoré nevyzrievali v sude (13,33 miliekvivalentov na liter)

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) 11 Minimálna celková kyslosť 4,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 10,83 Maximálny celkový obsah oxidu siričitého (v miligramoch na liter) 180

5. Vinárske výrobné postupy

a) Základné enologické postupy

Pestovateľské postupy

Vinohradnícke pozemky vhodné na pestovanie hrozna s CHOP „Ribera del Duero“ musia byť aspoň v treťom vegetatívnom cykle od vysadenia.

Pestovateľské postupy

Minimálna hustota nových rastlín je 2 000 krov na hektár.

Osobitný enologický postup

Pri červených odrodách 19.1 °Brix (11 °Beaumé) a pri bielych odrodách 17,9 °Brix (10,5 °Beaumé).

Osobitný enologický postup

Najviac 72 litrov vína alebo muštu na každých 100 kg zozbieraného hrozna.

Podmienky vyzrievania

Osobitný enologický postup

„CRIANZA“: červené vína s minimálnym obdobím vyzrievania 24 mesiacov, z toho aspoň dvanásť mesiacov v dubových sudoch. Ružové vína/„clarete“ a biele vína s minimálnym obdobím vyzrievania 18 mesiacov, z toho aspoň šesť mesiacov v dubových sudoch.

„RESERVA“: červené vína s minimálnym obdobím vyzrievania 36 mesiacov, z toho aspoň dvanásť mesiacov v dubových sudoch a zvyšok obdobia vo fľaši. Ružové vína/„clarete“ a biele vína s minimálnym obdobím vyzrievania 24 mesiacov, z toho aspoň šesť mesiacov v dubových sudoch a zvyšok obdobia vo fľaši.

„GRAN RESERVA“: červené vína s minimálnym obdobím vyzrievania 60 mesiacov, z toho aspoň 24 mesiacov v dubových sudoch a zvyšok obdobia vo fľaši. Ružové vína/„clarete“ a biele vína musia mať minimálne obdobie vyzrievania 48 mesiacov, z toho aspoň šesť mesiacov v dubových sudoch a zvyšok obdobia vo fľaši.

Podmienky vyzrievania

Osobitný enologický postup

Pojem „ROBLE/BARRICA“

Červené vína, ružové vína/„clarete“ a biele vína, ktoré musia vyzrievať v sude aspoň tri mesiace.

Podmienky vyzrievania

Osobitný enologický postup

Vína „Crianza“, „Reserva“ a „Gran Reserva“ musia vyzrievať v dubových sudoch s maximálnym objemom 330 litrov.

Pri vínach „Roble/Barrica“ je objem maximálne 600 litrov.

Relevantné obmedzenie týkajúce sa výroby vín

Pri výrobe vín s CHOP „RIBERA DEL DUERO“ sa musia dodržiavať tieto podiely odrôd na každý typ vína:

Červené vína: musia obsahovať minimálne 95 % hrozna červených odrôd povolených podľa tejto špecifikácie výrobku. Podiel odrôd Tempranillo, Tinto Fino alebo Tinta del País nesmie byť menší ako 75 %.

Ružové vína/„clarete“: musia byť vyrobené z aspoň 50 % červených odrôd povolených v tejto špecifikácii.

Biele vína: podiel odrody Albillo Mayor musí byť aspoň 75 %.

b) Maximálne výnosy

ČERVENÉ ODRODY

7 000 kilogramov hrozna na hektár

ČERVENÉ ODRODY

50,4 hektolitra na hektár

BIELE ODRODY

9 500 kilogramov hrozna na hektár

BIELE ODRODY

68,4 hektolitra na hektár

6. Vymedzená zemepisná oblasť

PROVINCIA BURGOS: ADRADA DE HAZA, ANGUIX, ARANDA DE DUERO (LA AGUILERA y SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO y VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA y ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA a ZAZUAR.

PROVINCIA SEGOVIA: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA a VILLAVERDE DE MONTEJO (VILLALVILLA DE MONTEJO).

PROVINCIA SORIA: ALCUBILLA DE AVELLANEDA (ALCOBA DE LA TORRE y ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO y ZAYAS DE TORRE), MIÑO DE SAN ESTEBAN y SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN a VILLÁLVARO).

PROVINCIA VALLADOLID: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA y PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO) a VALDEARCOS DE LA VEGA.

7. Hlavné muštové odrody

TEMPRANILLO – TINTA DEL PAIS

TEMPRANILLO – TINTO FINO

ALBILLO MAYOR

8. Opis súvislostí

1. Terroir a klimatické podmienky zemepisnej oblasti vymedzenej v bode 5 dodávajú miestnym vínam osobitý charakter. Podobné charakteristiky hlavných miestnych odrôd preukazujú, že hrozno vypestované v tejto oblasti má určité špecifické spoločné vlastnosti. Osobitosť sa prejavuje vo vyváženej prirodzenej kyslosti vín, ktorú pri červených vínach navyše sprevádza vysoký obsah fenolu, predovšetkým antokyanínov a vitizínov, ktoré vínam dodávajú modrastý nádych, a tanín s vysokou polymerickou kvalitou.

2. Podnebie má značný vplyv na pestovanie hrozna, najmä vzhľadom na vysokú priemernú nadmorskú výšku v danej oblasti. Vyššie spomenuté pomalé dozrievanie hrozna spolu s veľkým teplotným rozdielom medzi dňom a nocou spôsobujú, že počas dňa dochádza k vynikajúcej tvorbe užitočných zlúčenín a v noci sa znižuje ich metabolické spaľovanie. Vďaka dlhému dozrievaniu je tanín sladší.

3. Oblasť výroby, na ktorú sa vzťahuje CHOP „RIBERA DEL DUERO“ je preto vhodná na produkciu kvalitných vín, pokiaľ sa obmedzí zaťaženie vinohradov a nebudú sa používať neskoré odrody. Dostatok slnečného svitu (viac ako 2 400 hodín ročne) a teplé leto sú nevyhnutné na to, aby sa v hrozne počas rastu a dozrievania vytvorilo dosť polyfenolov. Hoci je daná oblasť skutočne vhodná len na výrobu kvalitných vín, treba vykonať úpravy, pokiaľ ide o miesta výsadby, odrody, odolnosť rastlín, pestovateľské postupy atď.

4. Prírodné podmienky v oblasti výroby, ktoré súvisia s terénom, podnebím a typmi pôdy, umožňujú optimálny rozvoj vinohradov, ktoré sa v priebehu rokov osobitne prispôsobili špecifikám „Ribera del Duero“. Okrem osobitných podmienok v uvedenej oblasti zohrávajú svoju úlohu aj vlastnosti charakteristické pre miestnu odrodu Tinto Fino, ktoré vínam dodávajú jedinečný charakter. Vďaka prispôsobeniu sa miestnym pomerom, ktoré z nej urobili domácu odrodu, má surovina špeciálne predpoklady na výrobu kvalitných vín, ktoré sú vhodné na archiváciu. Preukazujú to aj niekoľkostoročné skúsenosti, preferencie spotrebiteľov a súčasný odbyt chránených vín. Odrodu Albilla Mayor možno považovať za hlavnú miestnu bielu odrodu, pretože z historického hľadiska je v tomto regióne najrozšírenejšia. Miestne biele vína sa tradične odjakživa vyrábali z tejto odrody.

9. D‘alšie základné podmienky (balenie, označovanie, ďalšie požiadavky)

Fľašovanie vo vymedzenej oblasti

Právny rámec:

vnútroštátne právne predpisy

Druh ďalšej podmienky:

balenie vo vymedzenej zemepisnej oblasti

Opis podmienky

Proces výroby vína zahŕňa plnenie do fliaš a následné vyzrievanie vo fľaši, a preto môžu byť organoleptické a fyzikálno-chemické vlastnosti opísané v špecifikácii zaručené len vtedy, ak sa všetky činnosti manipulácie s vínom uskutočňujú v oblasti výroby. Fľašovanie vín s CHOP „Ribera del Duero“ je jedným z rozhodujúcich faktorov na dosiahnutie vlastností stanovených v špecifikácii. V záujme zachovania kvality, zabezpečenia pôvodu a kontroly sa vykonáva vo vinárskych podnikoch, ktorých registrované plniarne sa nachádzajú v oblasti výroby.

Požiadavky na označovanie

Právny rámec:

právne predpisy EÚ

Druh ďalšej podmienky:

Ďalšie podmienky súvisiace s označovaním

Opis podmienky

Na etiketách všetkých chránených vín sa musí uviesť zemepisné označenie „Ribera del Duero“.

Tradičný pojem, ktorý nahrádza CHOP, je „Označenie pôvodu“.

Požiadavky na označovanie

Právny rámec:

Stanoví ho organizácia zodpovedná za CHOP/CHZO, ak to požadujú členské štáty.

Druh ďalšej podmienky:

Ďalšie podmienky súvisiace s označovaním

Opis podmienky

Chránené vína môžu používať tradičné pojmy „CRIANZA“, „RESERVA“ a „GRAN RESERVA“, ak spĺňajú podmienky vyzrievania stanovené v špecifikácii [oddiel 3 písm. b) bod 2].

Chránené vína môžu používať pojmy „ROBLE/BARRICA“, ak spĺňajú podmienky vyzrievania stanovené v špecifikácii [oddiel 3 písm. b) bod 2].

Požiadavky na označovanie

Právny rámec:

Stanoví ho organizácia zodpovedná za CHOP/CHZO, ak to požadujú členské štáty.

Druh ďalšej podmienky:

Ďalšie podmienky súvisiace s označovaním

Opis podmienky

Vína s CHOP „RIBERA DEL DUERO“ môžu ako nepovinné označenie používať zemepisný názov ktorejkoľvek z menších zemepisných jednotiek (lokalít), ktoré sú uvedené v bode 5 tohto dokumentu, ak 85 % hrozna použitého na výrobu vína pochádza z viníc nachádzajúcich sa v tejto menšej zemepisnej jednotke.

Odkaz na špecifikáciu výrobku

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) Ú. v. EÚ L 9, 11.1.2019, s. 2.

(*1) 0,833 miliekvivalentov na liter pre každý stupeň obsahu alkoholu v prípade vín vyzrievajúcich najviac rok. Vína, ktoré vyzrievajú viac ako rok, nesmú prekročiť tieto vypočítané hraničné hodnoty: 1 g/l až do 10 % obj., so zvýšením o 0,06 g/l na každý stupeň obsahu alkoholu nad 10 %.

(*2) 0,833 miliekvivalentov na liter pre každý stupeň obsahu alkoholu v prípade vín vyzrievajúcich najviac rok. Vína, ktoré vyzrievajú viac ako rok, nesmú prekročiť tieto vypočítané hraničné hodnoty: 1 g/l až do 10 % obj., so zvýšením o 0,06 g/l na každý stupeň obsahu alkoholu nad 10 %.

(*3) 0,833 miliekvivalentov na liter pre každý stupeň obsahu alkoholu v prípade vín vyzrievajúcich najviac rok. Vína, ktoré vyzrievajú viac ako rok, nesmú prekročiť tieto vypočítané hraničné hodnoty: 1 g/l až do 10 % obj., so zvýšením o 0,06 g/l na každý stupeň obsahu alkoholu nad 10 %.

(*4) 0,833 miliekvivalentov na liter pre každý stupeň obsahu alkoholu v prípade vín vyzrievajúcich najviac rok. Vína, ktoré vyzrievajú viac ako rok, nesmú prekročiť tieto vypočítané hraničné hodnoty: 1 g/l až do 10 % obj., so zvýšením o 0,06 g/l na každý stupeň obsahu alkoholu nad 10 %.